कुछ समय पश्चात् नरसी का विवाह माणिकगौरी से सम्पन्न हुआ। इनके दो पुत्रियाँ- कुँवरबाई, रतनबाई और एक पुत्र शामलदास हुए। नरसीजी के भजन-कीर्तन से अन्य विप्रजन बहुत दुःखी रहते थे। एक बार तीर्थयात्रा करते हुए कुछ साधुजन जूनागढ़ पहुँचे। उन्होंने पूछा कि यहाँ कोई ऐसा महाजन है जो हमारा धन लेकर द्वारकाधीश के लिए हुण्डी लिख दे क्योंकि रास्ते में चोर-डाकुओं का भयंकर खतरा रहता है। नरसीजी से द्वेष करने वाले ब्राह्मणों ने उन साधुओं को नरसी मेहता का पता बतला दिया। नरसी ने श्रीसाँवलशाह के नाम हुण्डी लिख दी और साधुओं से मिले धन को सत्कार्यों में लगा दिया। हुण्डी लेकर साधुओं की मण्डली द्वारका पहुँची और वहाँ श्रीसाँवलशाह का पता पूछने लगी। परन्तु किसी ने भी उनका पता नहीं बतलाया, तब साधुजन निराश होकर जाने लगे, तभी ‘श्रीनरसी की हुण्डी किसके पास है’, ऐसा शब्द सुनकर वे साधु वहीं रूक गए और हुण्डी देकर अपना धन प्राप्त कर लिया। साथ ही, नरसी मेहता के लिए उन साधुओं को चिट्ठी लिखकर दी कि मेरे पास धन की कमी नहीं है, आप बार-बार हुण्डी लिखकर भेजा करें। संतजन द्वारकापुरी का दर्शन करके लौटे और श्रीनरसी को साँवलशाह की चिट्ठी दी। उसे पाकर नरसीजी प्रेमानन्द में डूब गये।